# Vezetőségi Utasítás

Jelen vezetőségi utasítás 2015. március 1. napjától lép hatályba.

### Tisztségviselők díjazása

A nemzeti vagy annál alacsonyabb kategóriájú távlovas versenyen résztvevő tisztségviselők naponta 15.000 forint díjazásra jogosultak, továbbá a szervező kötelessége gondoskodni számukra térítésmenetesen napi háromszori megfelelő étkezésről, innivalóról és kávéról. Többnapos verseny esetén a tisztségviselők szállásáról szintén a szervező köteles saját költségén gondoskodni. Nemzetközi versenyekre a FEI szabályai irányadóak.

### Amatőr versenyek

A 20 kilométeres amatőr, hagyományőrző versenyeken indulókra a Távlovagló- és Távhajtó Szabályzat rendelkezései vonatkoznak, az alábbi eltérésekkel:

* 20 kilométeres versenyeken a rajtengedély-vizsga és regisztráció megléte nem kötelező.
* A versenyekre közvetlenül a szervezőnél, a versenykiírásban megadott telefonszámon vagy email-címen kell jelentkezni.
* A verseny szervezője egy héttel a verseny időpontja előtt köteles a szakág felé jelezni a nevezők létszámát.
* A versenyzőknek kötelező részt venni a start előtt fél órával megtartott tájékoztatón.
* Minden résztvevő fordítson különös figyelmet a szabályok ismeretére, az állategészségügyi előírások betartására és a biztonságra.

### Gyermekversenyek

A szakág a megyei versenyek kiegészítő versenyszámaként 4-8 kilométeres gyermekversenyeket rendez.

* A gyermekversenyre 14 év alatti gyermekek nevezhetők. A nevezést telefonon vagy emailben, közvetlenül a szervezőnél kell leadni. Rajtengedély-vizsga és licence kiváltása nem kötelező.
* A gyermekversenyeken induló lovaknak meg kell felelniük a Távlovagló- és Távhajtó Szabályzatban a rövidtávú ob-ra előírt szabályoknak. Kivételt képez a licence, ami a gyermekversenyen való induláshoz nem szükséges.
* A gyermekversenyeken a gyermekek lovát egy 18 év feletti felnőttnek folyamatosan ellenőrzése alatt kell tartania, lehetőleg vezetnie kell. Ennek érdekében a felnőtt futhat a ló mellett, illetve bicikliről vagy másik lóról is vezetheti, kontrollálhatja.
* A versenyekre alkalmazni kell a Távlovagló- és Távhajtó Szabályzat I., II., VI. fejezetének vonatkozó szabályait.
* A gyermekversenyek résztvevői a szülők felelősségére versenyeznek. Amennyiben a szülő nincs jelen, a gyermeket kísérő felnőttnek két tanú által aláírt okirattal kell igazolnia, hogy a gyermek felügyeletére jogosult, a gyermekért teljes felelősséget vállal.